Foto’s: Derduisende stroom na It’s TimeGroot skares mense was reeds van vroegoggend teenwoordig by die Rhino Park-vliegveld, oos van Pretoria, vir die It’s Time 2018-gebedsbyeenkoms (27 Oktober 2018). Foto: Tania Heyns Nog voor dit behoorlik lig was, het mense Saterdagoggend stadig maar seker by die Rhino Park-vliegveld, oos van Pretoria, begin instroom. Honderde mense het ook reeds sedert gister op die terrein gekampeer in afwagting op vandag se saamtrek. Almal is hier vir een rede: om vir Suid-Afrika se toekoms te bid. Angus Buchan se It’s Time-byeenkoms word vanjaar vir die tweede keer gehou, dié keer in Gauteng. Die eerste It’s Time-byeenkoms is verlede jaar op die plaas Wilde Als buite Bloemfontein gehou en organiseerders meen meer as ŉ miljoen mense het daardie dag onder die Vrystaatse son saamgebid. Vanjaar word ŉ baie groter opkoms egter verwag – volgens organiseerders is hulle gereed vir vyf miljoen mense om vandag by Rhino Park saam te kom. Mense kom in vrolike luim aan by die Rhino Park-vliegveld, oos van Pretoria, vir die It’s Time 2018-gebedsbyeenkoms (27 Oktober 2018). Foto: Tania Heyns Voorbereidings op dié terrein het weke terug al begin nadat een persoon 1 000 l brandstof geskenk het vir die toerusting wat gebruik word vir die voorbereiding. Daar is ŉ gebied van 2 000 ha bekom vir die geleentheid, betonpype is gelê sodat voertuie maklik toegang kan hê na en van die parkeerterreine wat altesaam so groot soos 2 800 rugbyvelde is. Hoewel die amptelike verrigtinge eers om 12:00 begin, is mense reeds van vroeg af voor die reuseverhoog waar hulle deelneem aan die lofprysing en aanbidding. Die gevoel van afwagting is byna tasbaar. Mense lag, gesels, bid, sing en deel onderlangs peuselhappies, koeldrank en water aan mekaar uit. Oral is kampstoele, sambrele en koelbokse te sien. Ondanks die warm temperatuur wat vandag die kwik na verwagting tot minstens 32 °C gaan laat styg, is deelnemers gereed om in oorgawe vir Suid-Afrika te bid. Verskeie buitelanders is ook teenwoordig, onder meer van Namibië, Botswana en Portugal. Volgens organiseerders sal verskeie toonaangewende politici ook vandag die geleentheid bywoon, insluitend pres. Cyril Ramaphosa. Volgens die president se kantoor wil hy met sy teenwoordig sy toewyding aan die bevordering van vrede in die land wys. Groot skares mense was reeds van vroegoggend teenwoordig by die Rhino Park-vliegveld, oos van Pretoria, vir die It’s Time 2018-gebedsbyeenkoms (27 Oktober 2018). Foto: Tania Heyns Reuseluidsprekers staan oor die terrein versprei, massiewe skerms is opgerig en mediese personeel staan plek-plek gereed vir noodgevalle. Daar is ook ŉ duidelike polisieteenwoordigheid met beamptes wat oor die hele terrein ontplooi is. Die verrigtinge sal nié regstreeks gestroom word nie, aangesien Buchan die nasie nooi om persoonlik die geleentheid by te woon en saam te bid. “God het ons saamgeroep soos Israel wat saamgekom het om by die tempel te bid,” het Buchan voorheen aan Maroela Media gesê. Hy glo daar gebeur iets wonderliks as mense saamkom om oor ŉ spesifieke saak te bid. Hy sê ook vandag is een van die laaste geleenthede waar Suid-Afrikaners saam as ŉ nasie kan kom bid vir die land voor die verkiesing. “Ons moet bid vir vrede, stabiliteit en die toekoms. Ons moet bid vir die regte leiers en vra dat God beheer oor hierdie land neem.” Hou Maroela Media dop vir meer.